তৃণমূলের প্রতিষ্ঠা দিবসে বিতর্কিত মন্তব্য তৃণমূল নেতার

মালদহ: আজ অর্থাৎ ১ জানুয়ারি তৃণমূল কংগ্রেসের প্রতিষ্ঠা দিবস। জেলায় জেলায় পালন হচ্ছে তৃণমূলের প্রতিষ্ঠা দিবস। হরিশ্চন্দ্রপুরে তৃণমূল কংগ্রেসের প্রতিষ্ঠা দিবসের সভা থেকে বিরোধী দলনেতা শুভেন্দু অধিকারী এবং কেন্দ্রীয় মন্ত্রী সুকান্ত মজুমদারকে কটাক্ষ করলেন মালদা জেলা তৃণমূল কংগ্রেসের সভাপতি আব্দুল রহিম বক্সী।

মুখ্যমন্ত্রী মমতা বন্দ্যোপাধ্যায়ের নির্দেশে প্রতিটি জেলার পাশাপাশি পশ্চিমবঙ্গ সরকারের মন্ত্রী তজমূল হোসেনের ব্যবস্থাপনায় হরিশ্চন্দ্রপুর বিধানসভার অন্তর্গত কিরণবালা বালিকা বিদ্যাশ্রমে তৃণমূলের প্রতিষ্ঠা দিবস পালন করা হয়। আর সেখানেই বক্তব্য রাখতে গিয়ে জেলা সভাপতি কড়া ভাষায় আক্রমণ করেন বিজেপির দুই নেতাকে।

আরও পড়ুন: জাল পাসপোর্টকাণ্ডে গ্রেফতার আরও ১

তিনি জানান “পশ্চিমবঙ্গের দুইজন ব্যক্তি একজন শুভেন্দু অধিকারী ও অন্যজন কেন্দ্রীয় মন্ত্রী সুকান্ত মজুমদার,এই দুই ব্যক্তি অসংবিধানিক মানুষ ,ঢেঁড়স ও পচা আলুর মতো”। পাশাপাশি তিনি জানান , “এই সমস্ত পচা মানুষগুলো দুর্গন্ধ ছড়াচ্ছে সমাজে এবং সমাজের মধ্যে সাম্প্রদায়িক সম্প্রীতি নষ্ট করে দাঙ্গা লাগানোর চেষ্টা করছে। এইসব মানুষদেরকে গোড়া থেকে উপড়ে ফেলতে হবে।”

প্রতিষ্ঠা দিবসের শুরুতে দলের পতাকা উত্তোলন এবং বিশিষ্ট ব্যক্তিদের সম্বর্ধনার মধ্য দিয়ে অনুষ্ঠানের সূচনা হয়। এছাড়াও দলের প্রতিষ্ঠা দিন উপলক্ষে প্রায় ৫০০০ মানুষের মধ্যে কম্বল বিতরণ এবং কুড়ি হাজার মানুষের জন্য নতুন বছরের মধ্যাহ্নভোজনের আয়োজন করেন মন্ত্রী তজমুল হোসেন।

দেখুন অন্য খবর